## Metrovalencia facilita l’accés a la Mitja Marató de València Trinidad Alfonso Zurich i modifica el servici del tramvia durant la prova

*** El diumenge 26 d’octubre hi haurà trens especials des de Seminari i Paterna i les línies 4 i 6 interrompran el servici de 06:40 a 12:00 hores entre Doctor Lluch i Pont de Fusta i entre Marítim i Tossal del Rei
* El tramvia donarà servici fins a Fira València el divendres i dissabte per a arreplegar el dorsal, la bossa del corredor i la polsera identificativa necessària per a accedir a l’eixida de la prova**

Ferrocarrils de la Generalitat Valenciana (FGV) facilitarà el diumenge al matí a través de Metrovalencia l’accés al 34a Mitja Marató de València Trinidad Alfonso Zurich 2025, que se celebra el dia 26.

D’esta manera, un servici especial de metro traslladarà els participants des de les estacions de Seminari (línia 1) i Paterna (línia 2) a les 06:45 hores i 06:50 hores, respectivament, fins a la capital.

D’altra banda, i també amb motiu de la celebració d’esta prova, el servici de les línies 4 i 6 quedarà interromput parcialment en afectar la carrera al seu recorregut. Els trams afectats són les que unixen Doctor Lluch-Pont de Fusta, que no tindrà servici entre les 06:40 i les 12:00 hores, i Marítim-Tossal del Rei, sense circulacions, també en este horari.

Una vegada finalitze la carrera la xarxa tramviària recuperarà la normalitat d’horaris i freqüències d’estos trajectes tramviaris de les línies 4 i 6.

**Fira València**

Metrovalencia també ha programat un servici especial de la línia 4 del tramvia fins a la parada de Fira València per als qui acudisquen a l’Expo 21 k este divendres i dissabte, atés que la Fira de la Carrera de la Mitja Marató de València Trinidad Alfonso Zurich 2025, situada en el recinte firal, és el lloc de recollida del dorsal, bossa del corredor i la polsera identificativa necessària per a accedir a l’eixida de la prova el diumenge.

La Fira alberga, de 09:00 a 21:00 hores de manera ininterrompuda, els estands dels patrocinadors principals de la prova, recollida del dorsal i bossa de la carrera, a més de les millors marques del sector i una àmplia agenda de xarrades i conferències, juntament amb una esportiva oferta gastronòmica.

Tots els usuaris de Metrovalencia que vullguen ampliar la informació d’horaris i freqüències poden consultar la pàgina web (www.metrovalencia.es) o telefonar al 900 46 10 46 d’Atenció al Client, així com contactar a través de la xarxa social X @metrovalencia i l’app oficial.

Fecha: 23/10/2025